Tradhisi Sesaji Rewanda

**Tradhisi Sesaji Réwanda** yaiku upacara ritual tradhisional sing dianakake déning warga Kalurahan Kandri, Kecamatan Gunungpati, Kota Semarang saben taun ing wulan Syawal. Tradhisi iki dadi salah siji budaya lokal sing isih dilestarekake masyarakat minangka wujud rasa syukur marang Gusti Kang Maha Tunggal lan kanggo njaga keseimbangan alam ing kawasan Guwa Kreo. 

## Sajarah 
Tradhisi Sesaji Réwanda ana hubungane karo legenda Sunan Kalijaga. Miturut crita rakyat, Sunan Kalijaga biyen nggoleki batang kayu jati kanggo mbangun Masjid Agung Demak. Nalika arep nggawa kayu jati kasebut liwat kali, kayu mau kesangkut lan angel dipindhah.

Ing wektu kuwi ana patang kethek warna abang, putih, ireng, lan kuning sing nulungi Sunan Kalijaga kanggo mbagi lan mindhah kayu jati supaya bisa digawa menyang Demak. Amarga pitulungan kasebut, Sunan Kalijaga menehi kawasan alas ing sekitar Guwa Kreo dadi papan panggonan kethek-kethek kasebut lan wiwit dianakake sesaji minangka tandha panuwun.

Saka kedadeyan kasebut banjur tuwuh tradhisi sesaji marang kethek ing Guwa Kreo sing diterusake warga nganti saiki minangka adat turun-temurun.

## Wektu lan papan pelaksanaan 
Upacara Sesaji Réwanda dianakake saben taun sawisé Idul Fitri, biasane ing tanggal 3 nganti 7 Syawal. Prosesi diwiwiti saka Kampung Kandri menyang kawasan Guwa Kreo kanthi jarak kurang luwih 800 meter.

Kegiatan iki biasane diwiwiti watara pukul 09.00 esuk lan diramaikan déning warga desa, seniman lokal, lan para wisatawan.

## Runtutan acara 
Ritual Sesaji Réwanda nduweni sawetara tahapan prosesi, yaiku:

* Arak-arakan patang gunungan saka Kampung Kandri menyang Guwa Kreo.
* Ing barisan paling ngarep ana wong papat nganggo busana kethek warna abang, putih, ireng, lan kuning.
* Barisan sabanjure yaiku replika batang kayu jati sing digandhengake karo legenda Sunan Kalijaga.
* Barisan gunungan sing isi woh-wohan, asil bumi, lan panganan tradhisional.
* Pagelaran tari tradhisional kayata Tari Gambyong, Tari Semarangan, lan Tari Wanara Parisuka.
* Iringan musik gamelan lan kadang uga drumband kanggo meramaikan acara.

## Gunungan 
Gunungan sing diarak nalika upacara nduweni dhuwur kurang luwih 2,5 meter lan isine beda-beda, kayata:

* Gunungan woh-wohan.
* Gunungan asil bumi (jagung, kacang, wortel, mentimun, lan liya-liyane).
* Gunungan ketupat lan lepet.
* Gunungan panganan sing diarani *sego kethek*.

Sawisé prosesi doa rampung, sawetara gunungan diwenehake marang kethek-kethek ing sekitar Guwa Kreo. Dene gunungan liyane diperebutake déning warga lan pengunjung sing rawuh.

## Makna lan fungsi tradhisi 
Tradhisi Sesaji Réwanda nduweni sawetara makna lan fungsi kanggo masyarakat, yaiku:

* Wujud rasa syukur marang Gusti Kang Maha Tunggal.
* Pangeling marang legenda Sunan Kalijaga lan kethek Guwa Kreo.
* Njaga kelestarian alam lan keseimbangan ekosistem ing kawasan Guwa Kreo.
* Nguatake rasa gotong royong lan solidaritas antar warga.
* Minangka daya tarik wisata budaya ing Kota Semarang.

## Peran masyarakat 
Pelaksanaan tradhisi iki melu nglibatake warga desa. Para priya biasane nyiapake panggonan upacara lan arak-arakan, dene para wanita masak lan nyiapake panganan kanggo gunungan. Bocah-bocah lan para pemuda uga melu nari nganggo kostum kethek kanggo meramaikan acara.

Partisipasi masyarakat iki nuduhake yen tradhisi Sesaji Réwanda uga dadi sarana kanggo nguatake hubungan sosial lan gotong royong antar warga desa.

## Delengen uga 
* Guwa Kreo
* Sunan Kalijaga
* Masjid Agung Demak
* Budaya Jawa

## Cathetan suku